ՀՀ նախագահ Սերժ Սարգսյանի ռուսական լրատվամիջոցին տված հարցազրույցին Կարեն Կարապետյանը «պատասխանեց» մամուլի ասուլիսով, որ հար և նման էր նախորդ ասուլիսներին, եթե հաշվի չառնենք ժամանակը` ԱԺ-ում բյուջեի նախագծի քննարկումներն են, և 2018-ի ապրիլն ավելի ու ավելի է մոտենում, որ ինքնին հրատապ է դարձնում խորհրդարանական հանրապետության առաջին դեմքի` վարչապետի ով լինելու հարցը: Եվ ոչ պակաս կարևոր հարցը, որ որոշակիորեն անուշադրության է մատնվել` իսկ ո՞վ է լինելու ՀՀ նախագահը: Եվ` ընդհանրապես` ինչ սկզբունքով է ձևավորվելու 2018-ի ապրիլից հետո գործող ՀՀ 15-րդ կառավարությունը, լինելու՞ են կառուցվածքային ու կադրային փոփոխություններ։ Այս հարցերը հրատապ են դառնում գործող կառավարության հրաժարականից հետո, բայց կան սկզբունքային խնդիրներ, որոնց քննարկումը միշտ էլ արդիական է։